Ego Galterus, Dei gratia Lingonensis episcopus, notum esse volo presentibus et futuris me dedisse et concessisse in elemosinam domui Clarevallensi et fratribus ejusdem monasterii, ut in finagio ville nostre de Chalma mineriam ferri extrahant, et acceptam libere deferant sine contradictione, et si voluerint in eodem territorio de Chalma fabricam habeant, et quod necessarium fuerit de bosco ejusdem ville nostre accipiant ad opus ejusdem fabrice, ut scilicet ad necessitatem et utilitatem prefate domus habeant et exerceant mineriam prout utile sibi fratres idem judicaverint ad proprios usus Clarevallensis ecclesie cunctis diebus. Ut autem hec nostra donatio eidem monasterio firma sit et inconcussa in perpetuum, laude et assensu decani et personarum capituli nostri, eam cum nostri auctoritate sigilli volui confirmari. Actum Lingonis sollemniter, laudante capituli conventu, anno ab incarnatione Domini M°C°LX°VIII°.